text: Sommer med videnskab
  08 august 2013 kl. 14.21
  Unge mellem 12 og 16 år har været på lejr for at opleve fire dage med teknik og naturvidenskab.
  Benjamin Ejbye tog fra Værløse til Bråskovgård ved Vejle for at være med i fire dages videnskabelig sommerlejr. Hans bedste fag i skolen er fysik, og han vil være med, når der sker noget med ny teknik, opfindelser og nye eksperimenter. Nogen skal jo bære verden frem, lød en af hans bemærkninger i dag, da TV Syd besøgte den naturvidenskabelige sommerlejr.
  
  3D-printer
  Den videnskabelige sommerlejr er sat i værk af Vitus Bering i Horsens, og det er den nyeste teknologi, der bliver eksperimenteret med. Benjamin Ejbye ville arbejde med en tre dimensionel printer.
  En 3D-printer kan skabe ting, som kan bruges til det, de er designet til. I USA vakte det opsigt, da det viste sig, at en pistol kunne fremstilles på en 3D-printer - og den kunne skyde.
  Benjamin Ejbye ville lave et vinglas. Han programmerede en computer til at styre 3D-printeren, og så fremstillede han et rødt vinglas.
  Stilken på glasset knækkede ganske vist. Men han kunne da drikke af det.
  